Wat is geloof? - www.bybelkennis.co.za
Dit is die manier waarop ons redding kry, met ander woorde, waarop God deel van ons lewens word. MAAR, en dit is die groot vraag, wat is geloof? As iemand vir my sê ek moet petrol in my kar gooi as ek wil ry, maar ek weet nie wat petrol is nie, gaan dit ŉ gemors afgee. As iemand vir jou sê jy kan God leer ken deur te glo, moet jy darem seker weet wat geloof is.
Dit is nie so moeilik nie. Geloof is eintlik net ŉ ander woord vir “geestelik sien” of “geestelik hoor”. As jy in ŉ pikdonker kamer sit, het jy nie ŉ idee wat om jou aangaan nie. Sit die lig aan en skielik maak alles sin. As jy geestelik blind is vir God sal jy Hom nooit raaksien nie. Maar as jou “geestelike oë” oopgaan, sal jy Hom sien. Ja, jy sal wéét Hy is daar. Jy sal nie oor Hom of sy bestaan wonder nie, maar jy sal weet. Dit is geloof. (Daarom sê Jakobus dat duiwels ook glo. Hulle weet God is daar. Jakobus 2:19).
Maar daar is iets anders om te onthou. Ander persone beïnvloed jou en jou optrede direk. Dink net hoe gesels jy en jou maats tot die meisie daar aankom op wie jy mal verlief is. As jy nou van ŉ persoonsverwisseling wil praat, is dit dan. As jy nie begin hakkel nie, tref die stilstuipe jou of jy begin so babbel dat niemand weet wat jy sê nie. Maar jy is nie meer die ou van ŉ paar minute tevore nie. Jou maats se grinnikke gaan jy na die tyd een vir een van hulle monde afvee… maar nou moet jy eers die meisie beïndruk. Waar kom die verandering vandaan? Wel, die teenwoordigheid van die meisie verander die situasie en nou reageer ek teenoor haar. Omdat sy daar is, tree jy op ŉ spesifieke manier op. Sieklik verander jou woorde en wat jy doen, want jy doen dit om haar te probeer beïndruk. Dit moet vir haar lekker wees by jou, ja, jy wil hê sy moet van jou ook hou.
Net so werk dit met geloof in God. Geloof laat jou God in jou lewe raaksien. As jy Hom eers raaksien, verander dinge, veral jy. Dan kan jy of die manier waarop jy optree nie meer dieselfde bly nie. Dan moet jy praat en doen om die Here in jou lewe te beïndruk. Jy moet Hom gelukkig maak. As jy Hom raaksien, kan dit nie anders nie. Jy kan nie sê God is by my en jy leef asof daar nie ŉ God is nie. Daarvan gaan God niks hou nie, dit is seker.
Geloof is dus om te weet die Here is in jou lewe en om so op te leef.